Karina Lorentzen Dehnhardt (SF), 2010-04-09:
I SF tager vi naturligvis afstand fra sexkrænkelser begået mod børn, og det er også indlysende, at man må forsøge at stoppe børneporno, for bag hvert eneste billede ligger der en barneskæbne, som fortæller om et overgreb og om et barn, som man gør ondt.
Vi er meget optaget af at stoppe enhver form for sexkrænkelse af børn, og derfor har vi i SF også tidligere vist os villige til at skærpe straffene for overgreb mod børn, og vi har været med til at kriminalisere surf på og downloads af børneporno.
Animeret børneporno er jo specielt på den måde, at der ikke nødvendigvis er et offer bag.
Norge og Sverige har allerede et forbud mod animeret børneporno, og det er jo ikke i sig selv et argument for, at Danmark også skal have det, men man må i hvert fald spørge sig selv, hvad det er for nogle grunde, der taler for og imod animeret børneporno.
På Danmarks Radios hjemmeside kan man læse det citat, som fru Karen Hækkerup også har gengivet her i dag, hvor en forsker peger på, at man i hvert fald har viden om, at brugen af rigtig børneporno sagtens kan være en glidebane hen imod reelle overgreb.
Han siger netop, at vi ikke nødvendigvis har konkret viden om, hvordan animeret børneporno virker i den her sammenhæng, men han siger, at der ikke er nogen grund til at tro, at det ikke virker på den samme måde, og at det ikke rent faktisk også kan føre til overgreb.
Den sammenhæng synes jeg vi skal kigge nøje på.
Hvis han har ret, synes jeg i hvert fald ikke at vi kan undlade at se på, hvordan vi begrænser brugen af animeret børneporno.
Jeg synes ikke, at vi kan undlade at undersøge sammenhængen mellem det og så en krænkeradfærd, som kan skade børn for livet.
Hvis man kan sandsynliggøre en sådan sammenhæng, vil jeg i hvert fald personligt godt bede om mulighed for at kunne stoppe den krænker før et reelt overgreb og før et reelt misbrug, som involverer rigtige børn og overgreb mod børn, og få den person i behandling.
Derfor synes vi også, at det er helt rigtigt og fint, at justitsministeren i dag får kigget nærmere på den her sammenhæng.
For vi må jo anerkende, at der ikke er en knivskarp linje i forhold til f.eks. kunst.
Vi må også meget nøje undersøge de erfaringer, der er fra Norge og Sverige allerede på nuværende tidspunkt: Hvilke domme har det ført til, og hvad er egentlig erfaringerne?
Har det ført til en reel begrænsning af udbredelsen af animeret børneporno, og hvordan kan man håndhæve det her?
For noget af det, jeg har hørt, er, at når nu man har fået et forbud i Norge og Sverige, går man bare ind på danske sider.
Her er det jo så tilladt.
Hvordan håndhæver vi det her i det internationale samfund, når det i virkeligheden er nemt at flytte det ud til alle mulige andre lande?
Det er desværre grænseoverskridende.
Jeg nævnte selv tidligere i et spørgsmål til ministeren, at jeg også synes, at der er behov for at kigge på børneerotica, som jo er i en helt anden boldgade.
Eller det er faktisk lidt i samme boldgade, men det er jo en lidt anden problemstilling, fordi det ikke er animeret.
Her er faktisk tale om rigtige billeder af børn.
Det kan være børn, som leger i strandkanten, og så har man taget et billede af dem på en bestemt måde, hvor man f.eks. kun affotograferer skridtet, og så lægger man det ud på nogle bestemte hjemmesider, hvor mænd så kan kommentere de her børn på en meget seksualiseret måde.
Der sker sådan set ikke noget med børnene, men meningen er i hvert fald ikke til at tage fejl af, og jeg vil vædde på, at der formentlig også – som forskeren fra Sexologisk Klinik siger – er en sammenhæng mellem det her og muligheden for, at det kommer til at resultere i overgreb.
Så jeg synes, det vil være rigtigt af ministeren, at han tager det med i overvejelserne med det samme, så vi kan få begrænset det her miljø
mest muligt.
Jeg vil slutte af med at sige, at som jeg har fremlagt her er det jo ikke helt uden problemer at vedtage et forbud, og derfor er det nemlig klogt at få sat gang i nogle undersøgelser og få belyst problemstillingerne.
Det er i hvert fald helt sikkert, at vi ikke kan tillade os at undlade at gøre noget.